**Leonid Konstantinovič Kadeňuk** (rus. Леонид Константинович Каденюк; ukr. Леонід Костянтинович Каденюк – *Leonid Kosťantynovyč Kadeňuk*; \* 28. január 1951, Kliškovcy – † 31. január 2018, Kyjev) bol kozmonaut z Ukrajiny, 368. človek vo vesmíre. Do kozmu sa dostal na palube amerického raketoplánu Columbia.

Životopis
---------

Absolvoval vysokú vojenskú leteckú školu, od roku 1971 slúžil v letectve. V auguste 1976 bol zaradený do oddielu kozmonautov CPK VVS, v rámci prípravy na lety raketoplánom Buran prešiel leteckú prípravou (do júla 1977), potom všeobecnou kozmickou prípravou, ktorú ukončil v januári 1979. Bol v skupine kozmonautov určených na lety raketoplánom.

V marci 1983 bol uvoľnený z oddielu kozmonautov a preložený do Lipecka, od 1984 do akťubinskej pobočky Štátneho vedecko-výskumného inštitútu vojenského letectva (GKNII VVS). Dôvodom odvolania bol rozvod. V auguste 1987 bola v inštitúte založená vlastná skupina kozmonautov, Kadeňuk bol od októbra 1988 členom tejto skupiny. Vo Hviezdnom mestečku sa pripravoval na let raketoplánom, od novembra 1990 do marca 1992 bol zaradený do programu Sojuz-záchranca (príprava záchranného letu v prípade problémov Buranu).

Roku 1995 podpísali vlády USA a Ukrajiny dohodu o lete ukrajinského kozmonauta v americkom raketopláne. Začiatkom roka 1996 Kadeňuk požiadal o ukrajinské občianstvo, vo februári 1996 ho dostal a odišiel z ruskej armády a teda aj oddielu kozmonautov. Ukrajinským výberom prešiel bez problémov, v októbri 1996 s troma ďalšími kandidátmi začal prípravu v Johnsonovom vesmírnom stredisku v Houstone, od mája 1997 v hlavnej posádke.

Let do vesmíru
--------------

Raketoplán Columbia odštartoval z mysu Canaveral na Floride k svojmu 24. letu na konci novembra 1997. Let je evidovaný v COSPAR ako 1997-073A. Na jeho palube bola šesťčlenná posádka v zložení: Kewin Kregel, Steven Lindsey, Winston Scott, Kalpana Chawlová, Takao Doi z Japonska a Ukrajinec Ledonid Kadeňuk. Počas svojej úspešnej 16dennej misie vyskúšali samostatne lietajúcu kameru, slnečné laboratórium Spartan a vykonávali nácvik výstupov EVA ako prípravu pred montážami pripravovanej stanice ISS. Pristáli na Floride.

* STS-87 Columbia, štart 19. november 1997, pristátie 5. december 1997.

Po lete
-------

V januári 1998 bol povýšený a menovaný za náčelníka správy letectva Vojsk protivzdušnej ochrany Ukrajiny, neskôr sa stal poradcom ministra obrany. Od júla 1999 bol pomocníkom prezidenta Ukrajiny, od februára 2000 pracoval vo Vojenskej inšpekcii pri prezidentovi Ukrajiny, v novembri 2001 sa stal opäť pomocníkom prezidenta. V apríli 2002 bol zvolený do ukrajinského parlamentu ako nezávislý kandidát, po celé štyri roky bol podpredsedom výboru pre obranu a bezpečnosť. Od decembra 2002 do januára 2005 bol súčasne poradcom prezidenta. V marci 2006 kandidoval za Blok Litvina (tretí na kandidátke), ale Blok neprekonal päťpercentnú hranicu a do parlamentu sa nedostal.

Zdroje
------

*Tento článok je čiastočný alebo úplný preklad článku Leonid Kadeňuk na českej Wikipédii.*

Externé odkazy
--------------

((Portál Kozmonautika))
((Commonscat | Leonid Kadenyuk))

* IVANOV, Ivan, a kol. *Космическая энциклопедия astronóm* [online]. Moskva: [cit. 2008-12-11]. Kapitola Украина. Dostupné online. (po rusky)
* МАРЧЕНКО, Юрій Іванович, a kol. *Проєкт "Офіційна Україна сьогодні"* [online]. Kyjev: Видавництво «К.І.С.», 1993-2008, rev. 2008-12-11, [cit. 2008-12-11]. Kapitola Каденюк Леонід Костянтинович. Dostupné online. (po ukrajinsky)
* 
* 
* 

Autoritné údaje: * GND: 140830758
* ISNI: 0000 0000 7737 9419
* LCCN: no2009193845
* VIAF: 103535514
* WorldCat: lccn-no2009193845